Ühe tunni jooksul kaksteist korda tulutult mobiilset parkimist alustada üritanud tallinlane sai parkimistrahvi, kuid mobiilsidefirma võttis sellegipoolest mehelt iga kõne eest ka parkimise alustamise tasu.    Tallinna kesklinnas elav Jaan rääkis, et ootamatu ning ebameeldiv üllatus tabas teda septembri lõpus. Tavaliselt pargin oma auto ööseks maja hoovi, ent tookord hoovis enam ruumi ei olnud ja seetõttu  jätsin auto tänavale tasulisele parkimisalale, rääkis Jaan. Mees pani oma sõnul järgmisel hommikul spetsiaalselt äratuse kella seitsmeks, et siis m-parkimist alustada, kirjutab Eesti Päevaleht.    Alates kella seitsmest tegin ma umbes tunni aja jooksul kokku kaksteist kõnet, aga alati teatati, et teenuse kasutamine on hetkel häiritud, lausus Jaan. Pidevalt ka aknast autol silma peal hoidnud Jaani tabas veidi pärast kaheksat välja minnes siiski üllatus, sest kontrolöril oli trahv juba valmis  kirjutatud. Kirjutasin ruttu vaide ja mõned nädalad hiljem teatatigi mulle, et ma ei pea 480-kroonist trahvi tasuma.    Päev hiljem saabus talle aga telefoniarve, kus kõneväljavõttes olid kirjas kõik kaksteist kõnet ning iga kõne eest pidi Jaan telefonifirmale Tele2 maksma neli krooni ja 99 senti parkimise alustamise tasu.    Tallinnas parkimist korraldava AS-i Ühisteenused tegevdirektor Kristi Hunt lausus, et tegemist on operaatori süüga. Teenuse alustamise tasu saavad endale  mobiilsidefirmad, meile jõuab ainult konkreetse parkimisaja eest makstud tasu, ütles Hunt. Et m-parkimise teenus ei tööta, aga parkimise alustamise tasu ikka võetakse, kuulis Hunt oma sõnutsi esimest korda eile. Meile pole sellest varem küll teatatud, lausus ta.    Tele2 turundusdirektor Kristjan Seema nentis, et parkimise alustamise tasu võetakse tõesti just kõne sooritamise hetkel. Tagasiarvestuse ebaõnnestunud kõnede eest teeme kliendile järgmise kuu teenusearvel, ütles Seema ning lubas, et ka sel  korral ligi 60 kroonist ilma jäänud Jaan saab kuu aja pärast raha tagasi. Seema rääkis, et üldiselt on mobiilse parkimisega probleeme harva ning seetõttu tehakse tagasiarvestused ise.    Tema sõnul kasutab Tele2 EMT mobiilse parkimise süsteemi ning parkimise alustamise tasu tuleb jagada EMT-ga. EMT teenusejuhi Piret Sternhofi sõ­nul EMT arvetel ebaõnnestunud parkimise alustamise tehingud siiski ei kajastu. Tele2 kasutab küll meie tehnilist platvormi, aga tehingute arveldamine käib nende  maksustamisliidese kaudu oma loogikaga, lisas ta.    Elisa suhtekorraldusjuht Marika Raiski lausus, et Elisa klientidel on võimalik m-parkimist alustada kas SMS-i saates või WAP-i kasutades. Iga sõnum maksab viis krooni, aga selliseid juhtumeid, kus parkimine ebaõnnestub, on väga vähe, ütles Raiski. Kui klient soovib, mak­sab Elisa selle summa tagasi.    Kogu see ülejäänud asjaajamine võttis nii palju närvi ja energiat, et selle 60 krooni pärast ei viitsi ma protestima enam hakata, lausus  Jaan. Kas ka varem on mobiilsidefirma temalt ilmaasjata raha kasseerinud, Jaan öelda ei oska. Seda on ikka olnud, et parkimist alustada ei saa, aga kas siis on ka raha võetud, pole ma kontrollinud.    Kui mobiilse parkimise süsteem tõrgub ning m-parkimine pole võimalik, ei vabasta see inimesi parkimise eest maksmise kohustusest, lausus Ühisteenuste tegevjuht Kristi Hunt.    Lisaks m-parkimisele on võimalik parkimise eest tasuda ju ka kraabitava parkimiskaardi või parkimisautomaadi  kaudu. Ka antud juhul oleks klient pidanud leidma alternatiivi, ütles Hunt.    Samal ajal ei ole igal tänaval parkimisautomaati ning hommikul kell seitse on ka keeruline leida kioskit, kust saaks osta parkimiskaardi. Eks see kahe otsaga asi ole, nentis Hunt ning lisas, et kui operaator teatab m-parkimise tõrgetest, siis üldjuhul selle operaatori kliente ei trahvita. Sellisel juhul me teavitame kontrolöre, et nad kontrolliksid kleebise järgi kliendi telefoni­operaatorit, ning jätame trahvimata.    Delfi.ee